  Виталий Пронин Элькунысьтымы 7 ёросъёсысь культурая юртъёс Россиысь Кинолэн фондэзлэсь грантсэ утӥзы - соослы быдэн 5 миллион манет висъямын. Талы луыса толсуре Удмуртиын 7 выль кинозал усьтӥськиз. Кинозалъёсты Глазкарын, Камбаркаын, Можгаын, Кезын, Алнашын, Воткаын но Вотка ёросысь Новый каргуртын усьтӥзы. Оглом туэ Россиысь 56 улосвылъёсын 172 кинозалъёс усьтэмын яке выльдэмын. Кинолэн фондэзлэн куремезъя кинозалъёсын возьматӥськись киноос пӧлысь ӝыныез ке но Россиын лэсьтэм фильмъёс луыны кулэ. Воткаысь культура юртлы эшшо 5 миллион манет ватсаз на Удмурт Элькунлэн бюджетэз - та коньдонэн юрт выльдэмын вал. Кинозалэз усьтэмен валче та нуналъёсы Воткаын кинолы сӥзем фестиваль ортче. Азьланяз сое арлы быдэ сӥзьыл ортчытъяны ӧдъяло, киноосты дунтэк возьматыса. 14-тӥ толсуре Алнашын «Новый мир» кинозал усьтӥзы - культурая юртысь бадӟым залэ пуктӥзы кино возьматыны туала аппаратура но выль экран. Табере алнашъёс выль киноосты 2D но 3D форматъёсын учко. Алнашысь кинозалын ужась Николай Петров верамъя, кинозалэз усьтон ӝытэ ог 200 учкисьёслы чаклам зал быдэсак калыкен тырмемын вал. Нялтас вераса, Удмуртиысь нырысетӥез гурт кинозал усьтэмын вал 2016-тӥ арын Эгралась Эшъяськон юртын. Виктория Крамова Туспуктэм басьтэмын http://minkultura.udmurt.ru сайтысь  